Maj 2016

**Noter om mundtlig eksamen i Dansk A på GUX**

Her følger nogle kortfattede bemærkninger vedrørende mundtlig eksamen i dansk på baggrund af de henvendelser, jeg får som fagkonsulent:

**FORMALIA**

**Eksamensform A (Forberedelse: 60 min)**  
Opgaverne tager udgangspunkt i et for eksaminanden ukendt materiale. Tekster skal indeholde oplysning om forfatter og udgivelsesår samt ordforklaringer og ved brudstykker eventuelt et kort resume. Der stilles et spørgsmål i relation til opgaveteksten. Spørgsmålet skal indeholde et eller flere konkrete delspørgsmål i sproglig iagttagelse i tekstmaterialet. Opgavens omfang må ikke overstige 6 normalsider eller 8 minutters afspillet tekst, som ledsages af trykt tekst. Tekster må genbruges, hvis de tilhørende spørgsmål ikke er indholdsmæssigt identiske.

**Eksamensform B (Forberedelse: 24 timer)**  
Opgavens omfang må ikke overstige 12 normalsider eller 15 minutters afspillet tekst, som ledsages af trykt tekst. Tekster må genbruges, hvis de tilhørende spørgsmål ikke er indholdsmæssigt identiske.

**OPGAVERNE:**

”*Opgaverne til en prøve skal tilsammen udgøre et velegnet grundlag for at dække alle fagets læringsmål*” (§ 25, Evalueringsbekendtgørelsen).

Læreplanens fordeling af stoffet med 5:3:2 (sprog-litteratur-medier) skal ikke afspejles i en tilsvarende fordeling af eksamensopgaver, da mange opgaver vil indeholde en kombination af disse emnefelter. Det er eksaminators ansvar, at de stillede opgaver som helhed er fyldestgørende i forhold til at dække fagets læringsmål. Der må således ikke forekomme markant overvægt af opgaver indenfor et givent emnefelt.   
Censor kan anmode om udvidelse eller justering af et holds opgavesæt, og det er praksis, at eksaminator og censor samarbejder om at imødekomme anmodningen.

”*Antallet af opgavesæt til hvert hold skal være mindst 3 større end antallet af elever på holdet.  
Et opgavesæt må højst anvendes 3 gange på samme hold*.” (§27, Evalueringsbekendtgørelsen)

”*Ved en normalside forstå en tekstside som omfatter 1300 bogstaver for prosa og 30 verslinjer for poesi. Indgår andre udtryksformer foretages en vurdering af indholdets kvalitative omfang, der ved opgørelsen af en normalside skønsmæssigt omregnes til tekst*.” (§7, Bekendtgørelse om læreplaner)

Hvis eksaminator vælger at genbruge samme opgavetekst flere gange (max. 3), må de stillede opgavespørgsmål ikke være indholdsmæssigt identiske. Det er således ikke praksis, at stille eksempelvis ensartede sproglige spørgsmål til forskellige tekstafsnit af samme tekst. Når tekster genanvendes bør opgaveformuleringerne være væsensforskellige rent indholdsmæssigt. Se eksempelvis Bilag A.

Opgaven skal indeholde konkrete sproganalytiske spørgsmål. ”Konkrete” betyder, at eksaminanden  
anmodes om at analysere anvendelsen af faktuelt angivne sproglige virkemidler i udpegede tekststykker (linjetal angives i opgaveformuleringen). Det kan eksempelvis være bestemte ordklasser, troper, syntaksformer, stilistiske udtryk eller lignende.   
Eksaminator bør udvælge tekststeder og sproglige virkemidler omhyggeligt. Man kan med det rette valg af tekststed guide eksaminanden på vej mod en forståelse af tekstens tema. Så de sproganalytiske spørgsmål skal kunne anvendes konstruktivt i tekstarbejdet. Dette kan betyde, at ellers gode tekster må kasseres til dette formål.

I fagets undervisningsvejledning kan man se en række eksempler på eksamensspørgsmål.  
  
Den gældende læreplan kræver, at der indgår tekst i forbindelse med mediespørgsmål. Det kan eksempelvis være anmeldelser, reklamer, transskriberet filmdialog eller simpelthen en sammenstilling af filmklip og tekstforlæg. Anvendelse af engelsksproget materiale skal foreligge i en professionel oversættelse (altså ikke eksaminators egen hjemmelavede oversættelse).

Opgaver omhandlende nyhedsartikler, reportager og billedkunst falder også inden for medieområdet. Se Bilag B for et eksempel på mediespørgsmål.

”*I god tid før prøvens afholdelse og senest en uge før gør gymnasieskolen opgaverne og en beskrivelse af undervisningens nærmere indhold tilgængelig for censor til dennes orientering og eventuelle kommentering.  
Har censor indvendinger mod opgaverne, kontakter censor den pågældende lærer for at drøfte eventuelle ændringer.*” (§26, Evalueringsbekendtgørelsen)

**PRØVEN**

”*Prøven gennemføres på baggrund af et oplæg fra eleven, hvorefter den videre eksamination former sig som en faglig samtale om det trukne spørgsmål. I samtalen perspektiveres til det øvrige læste stof. Under prøven må alene anvendes notater fra forberedelsestiden. Som en del af eksaminationen oplæser eksaminanden et mindre tekststykke på dansk*.” (Dansk A; gældende læreplan)

”*Ved bedømmelsen af den mundtlige prøve lægges vægt på eksaminandens:*

*a) evne til at udtrykke sig nuanceret og forståeligt på dansk, herunder ordforråd og abstraktionsevne,*

*b) evne til sprogiagttagelse,*

*c) detaljerede forståelse af tekstindhold og evne til at fremdrage væsentlige sider af teksten,*

*d) evne til at anvende fagets grundlæggende metoder, herunder analyse og fortolkning,*

*e) evne til at sætte teksten ind i en sammenhæng, der rækker ud over teksten selv, og*

*f) evne til engageret og klart at formidle sit budskab.*

*Ved hver prøve gives en karakter ud fra en helhedsvurdering af eksaminandens præstation.”* (Dansk A; gældende læreplan)

Det er praksis, at eleven selv indleder eksaminationen med et kort oplæg på 5-7 minutter, hvorefter eksaminationen bliver en faglig samtale. Hvis eksaminanden holder lang enetale, skal eksaminator efter et stykke tid afbryde, da eksaminanden også skal demonstrere evne til at indgå i faglig dialog.

Det kan godt være en fordel, at eksaminanden indleder med at præsentere sin disposition og tekstanalytiske konklusion. Så ved alle i hvilket retning eksaminationen kan bevæge sig. Det er eksaminandens prøve, så eksaminator skal ikke afbryde hele tiden. Omvendt skal eksaminator hjælpe eksaminanden med input, så der bliver mulighed for at bevæge sig ud over det redegørende niveau.

Under eksaminationen må eksaminanden kun anvende egne notater fra forberedelsen. Hvis de medbringer andre dokumenter, eksempelvis oversigtsark og modeller fra undervisningen, må eksaminator stille og roligt fjerne dem.

Som en del af prøven oplæser eksaminanden et lille tekststykke. Eksaminanden kan med fordel selv udvælge det oplæste tekststykke og begrunde sit valg. Omvendt kan eksaminator også bede om at få et tekststykke læst op og måske benytte dette som katalysator for analytiske iagttagelser.  
  
For yderligere uddybning af forhold vedrørende mundtlig eksamen henvises til fagets undervisningsvejledning.

**ANBEFALING FRA SIDSTE ÅRS CENSORER**

* Styrk elevernes bevidsthed om taksonomiske niveauer i mundtlig fremlæggelse
* Undgå mekanisk skabelonfremlæggelse efter en udleveret model
* Træn anvendelsen af det sproganalytiske begrebsapparat
* Styrk elevernes mundtlige oplægskompetencer i relation til eksamen; herunder tydeliggør de danskfaglige krav til indholdet
* Demonstrer hvordan inddragelse af stof fra undervisningen/undervisningsbeskrivelsen kan styrke elevernes danskfaglige perspektivering i eksaminationen.

**Bilag A:**Eksempel på anvendelse af samme tekst med forskellige spørgsmål.

**Opgave 10**

Tekst: - Helle Helle: ”*Der er ikke flere sennepsmarker i Danmark*” (2000)

Opgave: Giv en analyse og fortolkning af ”*Der er ikke flere sennepsmarker i Danmark*”.  
Analysér sætningsbygningen i linje 1-23.

**Opgave 11**

Tekst: - Helle Helle: ”*Der er ikke flere sennepsmarker i Danmark*” (2000)

Opgave: Giv en analyse af sproghandlingerne i ”*Der er ikke flere sennepsmarker i Danmark*”.  
Du skal bl.a. fokusere på undertekst, op- og nedtoning og samarbejdsprincippet.

På baggrund af din analyse af sproghandlingerne skal du fortolke teksten med særligt fokus på personernes indbyrdes forhold.

**Bilag B:**Eksempel på mediespørgsmål:

**Opgave 12**

Tekst: - ”*Ernst og lyset”;* kortfilm, instruktør Anders Thomas Jensen; 1997

. B. S. Ingemann: ”*Lysets engel går med glans” (1837)*

Opgave: Giv en analyse og fortolkning af kortfilmen ”*Ernst og lyset*”, idet du fokuserer  
på dramaturgi og filmiske virkemidler.  
Inddrag ”*Lysets engel går med glans*” i en sammenlignende fortolkning af film og digt. Analysér i den forbindelse digtets anvendelse af billedsprog.

**Opgave 13**

Tekst: - Uddrag af dokumentarfilmen ”*Amadillo*” (de første 8 minutter)  
 Instruktør Janus Matz; 2010

- Carsten Jensen: af ”*Den første sten*"; 2015 (side 103-105)

Opgave: Giv en analyse og fortolkning af dokumentarfilmklippet fra ”*Amadillo*”. Du skal  
inddrage brug af fiktions- og faktakoder samt filmiske virkemidler.  
Sammenlign ”*Amadillo*” og ”*Den første sten*” med fokus på fremstillingen af soldaternes krigsoplevelser. Analysér i den forbindelse brugen af metaforer på side 105 i ”*Den første sten*”.

Jan Bæk  
Fagkonsulent for Dansk i Grønland  
[jb@gu-nuuk.gl](mailto:jb@gu-nuuk.gl)